
Koja je referentna godina za izračun prihvatnog kapaciteta?
Za prvi (ovogodišnji) izračun prihvatnog kapaciteta koriste se dostupni podatci za proteklih 5 godina računajući od godine za koju je pojedini podatak objavljen. Za sljedeći izračun biti će potrebno koristi podatke kako je navedeno u Pravilniku o metodologiji izračuna prihvatnog kapaciteta čl. 9 st. 1 tj. za minimalno 5 prethodnih godina. 

Jesu li u planu izdanja smjernica za prikupljanje podataka i izračun dodatni pokazatelja prihvatnog kapaciteta?
Na internetskim stranicama MINTS-a u lipnju je objavljen dokument Smjernice prihvatni kapacitet_dodatni pokazatelji koji sadrži obilježja pokazatelja, podatke i metodologiju izračuna dodatnih pokazatelja prihvatnog kapaciteta. 

S obzirom da su pitanja PH1 i B1 iz Upitnika za istraživanje zadovoljstva lokalnog stanovništva turizmom gotovo identična, ima li smisla oba postavljati ispitanicima?
Pitanja PH1 i B1 su identična, i navedena su dva puta (kao specifični pokazatelj održivosti i obvezni pokazatelj prihvatnog kapaciteta) jer nisu sve destinacije obavezne izračunati prihvatni kapacitet destinacije, dok npr. i destinacije koje su ITR 3 i 4 mogu izračunavati specifične pokazatelje održivosti. Iz tog razloga navedene su pod oba pokazatelja, a prilikom provođenja istraživanja anketare treba uputiti da pitanje postave samo jednom, a rezultat upisuju i pod PH1 i pod B1(odnosno samo PH1 ili B1, ovisno u kojem je ITR-u destinacija i da li se odlučila provoditi i istraživanja vezano uz specifične pokazatelje održivosti).

Ako se upitnik za istraživanje zadovoljstva lokalnog stanovništva turizmom provodi online trebaju li pitanja PH4, PH6 - PH8 imati ugrađen odgovor: Ne znam/ne mogu ocijeniti ?  
U predlošku upitnika je predviđen odgovor 1. veliki problem, 2. mali problem, 3. nije problem, 9. ne znam/ne mogu ocijeniti. Kao što piše u napomeni upitnika sadržanog u Smjernicama za provođenje istraživanja stavova lokalnog stanovništva prilikom provođenja terenskog istraživanja odgovor 9. se ne čita (kako bi bili sigurni da smo iscrpili sve mogućnosti i od ispitanika dobili konkretan odgovor) i tek ako nikakav odgovor ne možemo dobiti upišemo 9. U online upitniku stoji 9. kao opcija, te je tako izrađeno i u predlošku. U smjernicama također stoji: Preporuka je da svaka TZ napravi prilagođeni upitnik na temelju zajedničkog predloška. Jednom napravljeni upitnik jednostavno se može promijeniti ili nadopuniti. Dakle, upitnik se može i samostalno prilagoditi i dodati još neko pojašnjenje ako smatrate da je potrebno.

Molim potvrdu je li izvor podataka za izračun obveznog pokazatelja prihvatnog kapaciteta Indeks priuštivosti stana /na razini destinacije ipak sekundarni podatak i kako doći do navednog podatka? 
Pokazatelj prihvatnog kapaciteta Indeks priuštivosti stanovanja je sekundarni podatak te će se izvor ispraviti izmjenama Pravilnika o metodologiji izračuna prihvatnog kapaciteta. U međuvremenu potrebno je pratiti internetske stranice MINTS-a: https://mint.gov.hr/alati-za-upravljanje-razvojem-turizma-u-destinaciji/23970 na kojima su objavljene najnovija izdanja Smjernica, pa tako i Smjernice prihvatni kapacitet_obvezni_pokazatelji, a koje donose ispravne izvore podataka. 


Gdje se mogu pronaći podaci o priuštivosti stana/apartmana za sve destinacije/JLS-ove?
Podaci o priuštivosti nekretnina dostupni su putem linka: Pregled tržišta nekretnina Republike Hrvatske, odnosno moguće ih je preuzeti iz tablice Indeks priuštivosti 2022, koju je Ministarstvo objavilo na svojim internetskim stranicama. 

Jesu li izrađeni upitnici za dodatne pokazatelje prihvatnog kapaciteta?
Na internetskim stranicama MINTS-a u lipnju je objavljene dokument Smjernice prihvatni kapacitet_dodatni pokazatelji te su sukladno tome revidirane Smjernice za provođenje istraživanja stavova lokalnog stanovništva i Smjernice za provođenje istraživanja zadovoljstva cjelokupnim boravkom u destinaciji, odnosno dopunjeni su upitnici za provođenje primarnih istraživanja. 
 
Kako izračunati pokazatelj 4.2. Koncentracija ugostiteljskih sadržaja na odabranim područjima destinacije/definiranim zonama, mjerna jedinica 3. Broj osoba (Procijenjeni broj osoba za koje su usluge plaćene u okviru jednog fiskaliziranog računa u restoranima i ostalim objektima za pripremu i usluživanje hrane te objektima za pripremu i usluživanje pića na odabranom području u danima vršne turističke sezone) – za koji je naveden izvor podataka Tomas Hrvatska: prosječan broj osoba na putovanju iz podataka o pratnji na putovanju u županiji/regiji u kojoj se zona/destinacija nalazi?
Za izračun navedenog pokazatelja prihvatnog kapaciteta u destinaciji potrebno je provođenje ekspertne procjene od stručnog tima. Alternativno se može koristiti izvor Tomas istraživanja, kako je i navedeno u smjernicama.

Je li u planu izrada (excel) dokumenta za izračun pokazatelja prihvatnog kapaciteta po uzoru na dokumente "Izračun osnovnih pokazatelja" te "Smjernice za prikupljanje podataka iz sekundarnih izvora"?
Trenutačno nije u planu izrada tablice izračuna osnovnih pokazatelja te molimo da pratite internetske stranice MINTS-a (https://mint.gov.hr/alati-za-upravljanje-razvojem-turizma-u-destinaciji/23970 ) gdje se objavljuju sva revidirana izdanja smjernica i ostali dokumenti .

Kako doći do podatka o broju fiskaliziranih računa (kao jednog od podataka koji je potreban za izračunavanje prihvatnog kapaciteta – odnosi se na pokazatelj Koncentracija ugostiteljskih sadržaja na odabranim područjima destinacije/definiranim zonama), s obzirom na to da porezna uprava ne želi dostaviti podatke i traže pismo namjere ili potvrdu Ministarstva da su nam podaci potrebni za izradu PUD.
Za prikupljanje podataka potrebnih za izradu plana upravljanja destinacijom propisan je pravni temelj Zakon o turizmu (Narodne novine br. 156/23), a na temelju navedenog Zakona doneseni su sljedeći provedbeni propisi potrebni za izradu planova upravljanja destinacijom i izračuna prihvatnog kapaciteta: Pravilnik o metodologiji izrade plana upravljanja destinacijom (Narodne novine br. 112/24) te Pravilnik o metodologiji izračuna prihvatnog kapaciteta (Narodne novine br. 112/24).
Slijedom navedenoga, posebno naglašavamo kako prema odredbi čl. 2. st.2. Pravilnika o metodologiji izrade plana upravljanja destinacijom (Narodne novine br. 112/24) plan upravljanja destinacijom izrađuju lokalne turističke zajednice, regionalne turističke zajednice i Turistička zajednica Grada Zagreba kako planski dokument za razvoj održive destinacije za razdoblje od četiri godine. Također, spomenuti Pravilnik u svojoj odredbi čl. 6. st.1. izričito propisuje da izradu plana upravljanja destinacijom pokreće turistička zajednica okupljanjem ključnih dionika dok je izračun prihvatnog kapaciteta i područje obuhvata detaljnije propisan odredbom čl. 7. st. 1. do 4. navedenog Pravilnika.
Posebno skrećemo pozornost kako je prikupljanje podataka potrebnih za izradu plana upravljanja destinacijom izričito propisano odredbom čl. 17. Pravilnika o metodologiji izrade plana upravljanja destinacijom prema kojoj se podaci primarno prikupljaju iz javno dostupnih izvora i službenih evidencija javnopravnih tijela automatskom razmjenom podataka i pohranjuju u integriranom informacijskom sustavu turizma, dok one podatke koji nisu dostupni putem integriranog informacijskog sustava turizma, prikupljaju turističke zajednice.
Dakle, lokalna turistička zajednica kao izrađivač plana upravljanja destinacije, prema gore citiranim zakonskim i sa zakonom povezanih podzakonskim odredbama ovlaštena je zatražiti/ prikupiti podatke potrebne za izradu plana upravljanja destinacijom, odnosno podatke potrebne za izračun prihvatnog kapaciteta.
Treba li Plan upravljanja županijom, koja nije u obvezi izračuna prihvatnih kapaciteta, sadržavati izračun obveznih pokazatelja prihvatnih kapaciteta? Ako ne, mogu li se neki obvezni pokazatelji prihvatnih kapaciteta koristiti kao specifični pokazatelji održivosti (npr. izgled destinacije, iritacija bukom, zadovoljstvo uređenošću mjestom…)?
Ako nemate obavezu izrade prihvatnih kapaciteta ne trebate izračunavati obavezne pokazatelje prihvatnog kapaciteta. U ovom trenutku podzakonskim aktom propisani su specifični pokazatelji održivosti te preporučujemo da se odaberu pokazatelji s te liste.
Podzakonskim aktom nije zabranjeno da destinacija izračunava bilo obavezne bilo dodatne pokazatelje prihvatnog kapaciteta iako nema obavezu izrade studije nosivosti prihvatnih kapaciteta ili pak da izračunava neke druge pokazatelje za koje ocjeni da su im važni za praćenje održivosti i upravljanje turizmom. U ovom trenutku nije predviđeno da se obavezni/dodatni pokazatelji izračuna nosivih kapaciteta koriste kao specifični pokazatelji održivosti

Šalje li se upit za izračun pokazatelja iz poglavlja 6.2., 6.3. i 15.2. prema nadležnom Zavodu za prostorno uređenje na čijem se području nalazi turistička zajednica za koju se izrađuje Plan upravljanja destinacijom, ili navedeni izračun može izraditi i stručnjak s odgovarajućim znanjima i kompetencijama iz područja prostornog uređenja (npr. arhitekt, građevinar, geodet, geograf i sl.)?
Kao što je napisano u Smjernicama za izračun obaveznih pokazatelja prihvatnog kapaciteta destinacije, podaci koji mogu biti podloga za izračun obveznih pokazatelja 6.2.i 6.3 te dodatnog pokazatelja 15.2 su:  prostorni planovi, DOF i DKP podloge koji su javno dostupni za pregled, ali je za utvrđivanje podataka potrebnih za izračun pokazatelja potrebna ekspertna analiza stručnjaka urbanista. 
Izračun indikatora održivosti/pokazatelja prihvatnog kapaciteta/izrada planova upravljanja destinacijom je obveza TZ-ova proizašla iz Zakona o turizmu i pripadajućih pravilnika. U dokumentu Smjernice i upute za izradu plana upravljanja destinacijom poglavlje 1.3. Tko treba biti uključen u izradu plana upravljanja destinacijom, napisano je koji sve dionici trebaju biti uključeni u izradu plana upravljanja destinacijom, svaki sa svojom ulogom i doprinosom, kako bi prikupljanje potrebnih podataka, i sama izrada plana upravljanja bila što uspješnija. TZ-ovi mogu sami prikupiti sve potrebne podatke, napraviti izračune i izraditi plan upravljanja destinacijom (u suradnji sa dionicima) ili  za to angažirati vanjske konzultante/stručnjake. Oba navedena načina ekspertne procjene su jednakovrijedna.

[bookmark: _GoBack]Kako doći do podataka „broj turističkih kreveta u kućama i stanovima za odmor u destinaciji koji se ne koriste za kratkoročni najam“ potrebnih za izračun obveznog pokazatelja prihvatnog kapaciteta  2.1. Omjer broja kreveta u komercijalnom smještaju te kućama i stanovima za odmor u odnosu na 100 stanovnika?  
Kako se računa pokazatelj kada se zona poklapa s destinacijom JLS-a, a kako kada se ne poklapa?
Kao što je navedeno u Smjernicama za izračun obaveznih pokazatelja prihvatnog kapaciteta destinacije, podatak za kuće i stanove za odmor zatraži se od Porezne uprave te se taj podatak zatim umanji za kuće i stanove za odmor s rješenjem o pružanju komercijalnih usluga smještaja kako bi se  mogao dobiti podatak za kuće i stanove za odmor koji se ne koriste za kratkoročni najam (𝐾𝐾𝑂). Podatak „broj turističkih kreveta u komercijalnim smještajnim kapacitetima u destinaciji“ dostupan je kroz e- Visitor. 

U Smjernicama također stoji ukoliko se zona ne poklapa s destinacijom JLS, tada je potrebna dodatna obrada podataka iz e-Visitora i Porezne uprave u svrhu izračuna  𝐾𝐾𝑂.
U pravilu se JLS ne sastoje od jedne zone no postoje iznimne situacije. Pokazatelji se računaju na isti način i kad se zona poklapa s JLS-a i kad se ne poklapa, samo je u slučaju kad se zona ne poklapa s JLS nešto zahtjevnije prikupiti podatke.
Prva je iznimka kad su zone jedno ili više naselja u JLS. U tom slučaju ne bi trebalo biti problema kod izračuna pokazatelja jer se podaci iz eVisitora mogu selektirati na razini naselja. 
Druga iznimka su veće JLS (gradovi Split, Zadar, Dubrovnik...) gdje je moguće i poželjno računati pokazatelje prihvatnog kapaciteta i prema gradskim četvrtima unutar naselja (npr. za gradsku jezgru). U tom se slučaju podaci iz eVisitora i Porezne uprave moraju prikupljati na razini adresa koje obuhvaća zona (na primjer, gradska jezgra).

